
Gyógyszerhordozó nanorészecskék előállítása és vizsgálata

A politejsav (PLA) és tejsav- glikolsav kopolimer (PLGA) alapú kolloidális gyógyszerhordozók jól alkalmazhatóak a programozott hatóanyag leadás és a célzott hatóanyagtranszport megvalósítására. Nano méretű részecskék célszerűen a nanoprecipitáció módszerével állíthatók elő. Az irodalomban számos ilyen nanorészecske előállításáról és különböző hatóanyagoknak ebbe való kapszulázásáról számoltak be.
Mivel sok paraméternek van hatása a képződő rendszer tulajdonságaira (hőmérséklet, fázisarány, oldószer minősége, oldószer elegy összetétele, kolloid stabilizáló szer minősége és mennyisége, különböző adalékanyagok, a keverés módja, a minta feldolgozása), eddig nem alakult ki egy áttekinthető kép arról, milyen módon állítható elő kívánt tulajdonságú rendszer.
A célunk az volt, hogy szisztematikusan vizsgáljuk meg néhány kiválasztott paraméter hatását a biodegradábilis nanorészecskék előállítására. Ezek a tényezők a PLA, PLGA polimer összetétele, a szerves oldószer minősége, a kolloid stabilizáló szer minősége.
Az előállított nanoszuszpenziók jellemzésére a lehetséges felhasználás szempontjából meghatározó jelentőségű tulajdonságokat vizsgáltunk. Ezek a méret és méreteloszlás, elektrolit oldatban való stabilitás, valamint a feldolgozás utáni rediszpergálhatóság.
A tanulmányozott paraméterek alapján egy kiválasztott rendszerrel hatóanyag kapszulázási vizsgálatokat is tervezünk. Ehhez egy modellvegyületet, a 4-amino-szalicilsavat (PAS) használtuk. A PAS régóta ismert tuberkulózis elleni szer, azonban a megfelelő hatás elérése érdekében mindeddig nagy dózisban kellett alkalmazni. Emiatt több, súlyos  mellékhatás jelentkezett. Gyógyszerhordozó rendszer alkalmazásával ezek várhatóan mérsékelhetőek. A PAS különös jelentősége abban rejlik, hogy a korlátozott alkalmazásának köszönhetően hatásos az új, multirezisztens tuberkulózis törzsek ellen.
Meghatároztuk a hatóanyagot tartalmazó gyógyszerhordozó rendszer jellemző paramétereit, a kapszulázási hatékonyságot és a hatóanyagtartalmat. Emellett tanulmányoztuk a hatóanyag felszabadulás ütemét is.



